
Descrierea rețelei hidrografice, flora si fauna orașului Vașcău, județul Bihor



              Rețeaua hidrografică

Principalul curs de apă curgătoare este râul Crișul Negru ce izvorăște din masivul Munții Apuseni (localitatea Poiana de Vașcău), străbate localitățile Săliște, Leheceni și Cărpinet, pentru a trece apoi prin Vașcău, de unde își continuă cursul spre localitățile Șuștiu, Lunca și Ștei.
De pe teritoriul Vașcăului și al localităților învecinate râul Crișul Negru primește numeroși afluenți: Zarea, Beleoancea, Criștiorul, Boiul, apele celui din urmă au o temperatură aproape constantă, indiferent de anotimp. Afluenții care coboară din Munții Biharia au ape mai bogate decât cei care vin din Munții Codru-Moma. De la izvorul său din Biharia, Crișul Negru curge printr-o vale îngustă pe direcția E-V până la Săliște, având o pantă de scurgere accentuată, apoi urmează o direcție de scurgere SE-NV, cursul fiind meandrat, având o lungime de 4 km pe teritoriul orașului Vașcău.
Debitul său variază în funcție de cantitatea de precipitații, vara nivelul fiind mai scăzut, precipitațiile fiind mai puține.
Din afluenții râului Crișul Negru de pe teritoriul orașului Vașcău se amintește:
· pârâul Boiu
· iruga Morii
· pârâul Băltuța
· valea Boncii
În Platoul Vașcăului apele permanente sunt destul de reprezentative, aproape toate pierzându-se în ponoare. Numeroase sunt ochiurile de apă din doline, numite tăuri, formate datorită impermeabilității versanților cu argilă de calcifiere. Cele mai însemnate lacuri sunt:
· Tăul lui Barna;
· Tăul Iezer și lacul Ursului
· Tăul Lupului
· Tăul Dîmbu Șoimului
· Lacul Ponor de la Câmp-Moți
· Tăul lui Ghib (între Câmp și Izbuc)
· Tăul de la Colești
· Tăul Țapului
· Lacul antropic de la Marmură - cel mai mare lac din regiunea Vașcăului

Descrierea solului 

            Orașul Vașcău, judetul Bihor, dispune de soluri brune de pădure, specific pădurilor de fag și în amestec de fag, soluri brun-acide, specific pădurilor de molid si sol calcaros (rendzina) în zona Munții Codru-Moma, soluri roșii, litosoluri si stâncărie si soluri brune ludice pseudogleizate.


            Flora şi fauna
Se remarcă etajarea vegetației pe verticală. Pădurile de conifere ocupă regiunile muntoase situate între 1000–1650 m, des întâlnite fiind: molidul (Picea excelsa) şi bradul (Abies alba). Etajul fagului, cuprins între 600-1000, are specific fagul (Fagus silvatica), frasinul (Fraxinus excelsior), carpenul (Carpinus betulus). Etajului stejarului (până la 500 m altitudine) îi sunt specifice: gorunul (Quercus petraea), sângerul (Cornus sanguinea).
           Vegetația de silvostepă, care avea o mare răspândire în trecut a cedat locul culturilor agricole.
           Pădurile de conifere şi de foioase includ elemente faunistice cum sunt: cerbul (Cervus elephus), ursul (Ursus arctos), lupul (Canis lupus), jderul de pădure (Martens martens), mistrețul (Sus scrofa), iepurele (Lepus europaeus).
           Se remarcă numărul mare de păsăsri: privighetoarea (Luscinia megarhynchos), turturica (Streptopelia turtur), mierla neagră (Turdus merula) şi elemente ale faunei ihtiologice: păstrăvul (Salmo trutta fario), mreana (Barbus barbus), cleanul (Leuciscus cephalus).
           În pârâul Boiul se găseşte păstrăvul şi slăvoca, în pârâul Criştiorel mreana vânătă şi păstrăvul, în Tăul lui Ghib, Tăul de la Coleşti şi Tăul Dâmbu Șoimului specii de caras şi pile.

Resursele de subsol
Resursele de subsol ale orașului Vascau, judetul Bihor, cuprind marmura si calcarul ornamental (pe teritoriul satului Câmp). Nu s-a descoperit prezența resurselor de subsol de natura apelor geotermale sau minerale, hidrocarburi, petrol si gaze sau alte resurse de importanță economică.


PREȘEDINTE   DE  ȘEDINȚĂ                                                                   CONTRASEMNEAZĂ
LAZA -MATIUȚA  LIVIU                                                         SECRETAR  GENERAL  UAT ORAȘ VAȘCĂU
                                                                                                                      POP  RODICA
image1.png




